Document ID: 32006D0687

KOMISJONI OTSUS,
12. oktoober 2006,
2007. aastal ühenduse rahalist toetust saavate programmide kohta, mis hõlmavad loomahaiguste likvideerimist ja seiret, zoonooside vältimist, transmissiivsete spongioossete entsefalopaatiate (TSE) seiret ning veiste spongioosse entsefalopaatia ja skreipi likvideerimist
(teatavaks tehtud numbri K(2006) 4784 all)
(2006/687/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artikli 24 lõiget 5 ja artiklit 32,
ning arvestades järgmist:
(1)
Teatavad liikmesriigid on esitanud komisjonile programmid, millele nad soovivad saada ühenduse rahalist toetust. Nimetatud programmid hõlmavad teatavate loomahaiguste likvideerimist ja kontrolli, kontrolliprogramme zoonooside vältimiseks, teatavate transmissiivsete spongioossete entsefalopaatiate tõrjeprogramme ning veiste spongioosse entsefalopaatia ja skreipi likvideerimisprogramme.
(2)
Kooskõlas 21. juuni 2005. aasta nõukogu määruse (EÜ) nr 1290/2005 (ühise põllumajanduspoliitika rahastamise kohta) (2) artikli 3 lõike 2 punktiga a rahastatakse loomahaiguste tõrje ja järelevalve programme (veterinaarmeetmed) Euroopa Põllumajanduse Tagatisfondist. Finantskontrolli eesmärgil rakendatakse kõnealuse määruse artikleid 9, 36 ja 37.
(3)
Euroopa Parlamendi ja nõukogu 22. mai 2001. aasta määruses (EÜ) nr 999/2001 (millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad), (3) sätestatakse eeskirjad veiste, lammaste ja kitsede TSEde seireks ja likvideerimiseks.
(4)
Koostades ühenduselt 2007. aastal rahalist toetust saavate loomahaiguste likvideerimise ja seire programmide, zoonooside ennetamise kontrollprogrammide ning teatavate TSEde likvideerimise ja seire programmide loetelusid ning kavandades igale programmile antava toetuse määra ja summat, tuleb arvesse võtta iga programmimeetme olulisust ühendusele, selle vastavust ühenduse asjakohaste veterinaariaalaste õigusaktide tehnilistele sätetele ja saadaolevate eraldiste mahtu.
(5)
Liikmesriigid on esitanud komisjonile teavet, mis võimaldab komisjonil hinnata, millist kasu saab ühendus programmide rahalisest toetamisest 2007. aastal.
(6)
Komisjon on vaaginud kõiki esitatud programme nii veterinaarsest kui ka rahalisest seisukohast ning jõudnud arvamusele, et need tuleks kanda ühenduselt 2007. aastal rahalist toetust saavate programmide loetellu.
(7)
Arvestades nii nende programmide tähtsust inimeste ja loomade tervise kaitsele kui ka kõigi liikmesriikide kohustust TSE programme rakendada, tuleks tagada ühenduse rahaline abi kõige optimaalsemal tasemel.
(8)
Seetõttu on asjakohane ühenduselt 2007. aastal rahalist toetust saavate programmide loetelu vastu võtta ning määrata toetuse määr ja maksimumsumma.
(9)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. I lisas loetletud loomahaiguste likvideerimise ja seire programmid saavad ühenduselt 2007. aastal rahalist toetust.
2. Iga lõikes 1 osutatud programmi puhul kavandatav ühenduse rahalise toetuse määr ja maksimumsumma on sätestatud I lisas.
Artikkel 2
1. II lisas loetletud zoonooside vältimise kontrolliprogrammid saavad ühenduselt 2007. aastal rahalist toetust.
2. Iga lõikes 1 osutatud programmi puhul kavandatav ühenduse rahalise toetuse määr ja maksimumsumma sätestatakse II lisas.
Artikkel 3
1. III lisas loetletud TSEde (veiste spongioosne entsefalopaatia ja skreipi) seire programmid saavad ühenduselt 2007. aastal rahalist toetust.
2. Iga lõikes 1 osutatud programmi puhul kavandatav ühenduse rahalise toetuse määr ja maksimumsumma sätestatakse III lisas.
Artikkel 4
1. IV lisas loetletud veiste spongioosse entsefalopaatia likvideerimise programmid saavad ühenduselt 2007. aastal rahalist toetust.
2. Iga lõikes 1 osutatud programmi puhul kavandatav ühenduse rahalise toetuse määr ja maksimumsumma sätestatakse IV lisas.
Artikkel 5
1. V lisas loetletud skreipi likvideerimise programmid saavad ühenduselt 2007. aastal rahalist toetust.
2. Iga lõikes 1 osutatud programmi puhul kavandatav ühenduse rahalise toetuse määr ja maksimumsumma on sätestatud V lisas.
Artikkel 6
Käesolev otsus on adresseeritud liikmesriikidele.
Brüssel, 12. oktoober 2006

Labels: 0
4
15
6